Syv skadet i eksplosjon i Ukraina
- Det var en bombe som gikk av ved en kontrollpost rundt klokken 04.00 lokal tid natt til fredag, sier en talsmann i det ukrainske politiet til Reuters. Syv personer ble skadet i eksplosjonen. Foreløpig har det ikke kommet meldinger om at noen ble drept. Ifølge kilder det russiske nyhetsbyrået Interfax har snakket med, ble bomben kastet ut av en bil som kjørte forbi kontrollposten. Dette har ikke politiet bekreftet. Innbyggerne i byen Odessa har satt opp flere slike proukrainske kontrollposter rundt byen for å hindre at prorussiske separatister tar seg inn i Transdnjestr-regionen. Skyting ved veisperringer Ukraina-konflikten tilspisset seg torsdag, etter at ukrainske sikkerhetsstyrker rykket inn i den opprørskontrollerte byen Slavjansk øst i Ukraina. Det ble meldt om skyting ved flere veisperringer, og ifølge den ukrainske innenriksministeren skal fem personer ha mistet livet i sammenstøtet. De ukrainske styrkene trakk seg tilbake torsdag ettermiddag. Putin med trusler Etter Ukrainas framrykking kom Russlands president Vladimir Putin med trusler om at det vil få konsekvenser om landet har brukt våpenmakt mot egen befolkning. - Hvis disse folkene har gått inn i en såkalt «akutt fase», så er det ikke en akutt fase, men en straffeoperasjon. Og det vil selvsagt få konsekvenser for folkene som tar disse beslutningene, inkludert konsekvenser for våre mellomstatlige forbindelser, sa Putin. - Hvis Kiev virkelig har begynt å bruke hæren mot landets befolkning, så er det en meget alvorlig forbrytelse mot egen befolkning, sa Putin også og kalte den fungerende regjeringen i Kiev «en junta». Norske eksperter VG snakket med torsdag tror ikke det er tomme trusler Putin kom med: - Putin er etterretningsmenneske til fingertuppene, og vi har sett hvilke apparater han har satt i gang. Jeg tror slett ikke advarslene er tomme trusler, sa Russland-ekspert Iver B. Neumann. VG/NTB
Syv personer ble skadet da en bombe eksploderte ved en kontrollpost utenfor Odessa sør i Ukraina natt til fredag.